Liza Hanim

Haliza Hanim Abdul Halim (lahir 19 November 1979) ialah seorang penyanyi, pelakon, penulis lagu dan ahli perniagaan Malaysia. Beliau memulakan kerjayanya di industri muzik Malaysia seawal usia 17 tahun selepas memenangi sebagai Naib Juara dalam pertandingan nyanyian Golden Teen Search anjuran Radio Televisyen Malaysia (RTM) pada 22 Disember 1996. Selepas program itu berakhir, beliau telah dilamar oleh sebuah syarikat rakaman iaitu Suria Records. Beliau merupakan salah seorang anak didik Adnan Abu Hassan dan disifatkan antara penyanyi terbaik Malaysia yang menguasai industri muzik di era 2000-an, sebaris dengan vokalis ternama seperti Siti Nurhaliza, Jaclyn Victor, Dayang Nurfaizah dan Misha Omar. 

Sepanjang kerjayanya, beliau telah memenangi pelbagai anugerah antaranya beliau dinobatkan sebagai pemenang vokal terbaik dalam pertandingan Anugerah Juara Lagu 17 pada 12 Januari 2003. Beliau juga telah memenangi Anugerah Piala Perak yang dianjurkan oleh Festival Muzik Shanghai selama 3 hari berturut-turut iaitu pada 24 - 26 November 2000. Beliau juga mempunyai 7 album studio iaitu Epilog (1997), Di Mana Kan Ku Cari Ganti (1998), Puteri Jelmaan (1999), Istimewa (2000), Isyarat Jiwa (2001), Ku Teruskan (2003) dan Imagin (2007). Selain album studio, Liza Hanim turut memiliki 5 album kompilasi termasuklah Molek (1998), Srikandi (1999), Aidilfitri Di Alaf Baru (1999), Srikandi 2 (2002) dan Rindu Selalu (2005).

Antara lagu-lagu terkenal beliau ialah "Siapa Sangka Siapa Menduga", "Andainya Aku Bersuara", "Gelisah Mimpi", "Ku Teruskan" dan "Merawat Luka Terpendam". Selain menceburi bidang muzik, beliau juga berjinak-jinak dalam bidang lakonan. Beliau telah membintangi dua filem cereka iaitu KL Menjerit (2002), Laila Isabella (2003) dan sebuah pementasan teater. Selain itu, beliau juga pernah mendapat tawaran untuk berlakon dalam filem seram popular, Pontianak Harum Sundal Malam sekitar tahun 2003 namun terpaksa menolak tawaran tersebut oleh kerana keadaan beliau yang sedang hamil pada ketika itu. Beliau telah menerima pelbagai anugerah dan pencalonan yang lain termasuk Anugerah Industri Muzik, Anugerah Juara Lagu dan Anugerah Bintang Popular Berita Harian. Pada tahun 2017, beliau merupakan salah seorang peserta Gegar Vaganza musim ke-4, yang mana beliau dinobatkan sebagai naib juara.

Kerjaya
Pada tahun 1996, Liza Hanim yang ketika itu baru berusia 17 tahun, menjadi salah seorang peserta pertandingan Golden Teen Search terbitan Radio Televisyen Malaysia (RTM) dan dinobatkan sebagai naib juara. Selepas tamat rancangan itu, Liza memulakan kerjaya muzik pada 1997 apabila beliau mengikat kontrak bersama Suria Records (SRC).

Album pertamanya, Epilog dikeluarkan pada November 1997 dengan lagu "Getaran Cinta Di Jiwa" dan "Siapa Sangka Siapa Menduga" dikeluarkan sebagai single. Pada tahun berikutnya, beliau bersama Siti Nurhaliza dan Noraniza Idris muncul dengan album kompilasi bertajuk Molek. Album ini mengandungi 12 lagu yang mana Liza menyumbangkan tiga lagu. Beliau kemudian muncul dengan album kedua, Dimana Kan Ku Cari Ganti yang diterbitkan sebagai album khas bagi menghargai pasangan Seniman dan Biduanita Negara, P. Ramlee dan Saloma. Album ini juga melayakkan Liza menerima pencalonan bagi kategori Persembahan Vokal Wanita Terbaik di Anugerah Industri Muzik ke-6.

Liza merupakan antara penyanyi yang menjayakan persembahan di Konsert Hari Wilayah yang diadakan pada 28 Februari 1998 di Auditorium Dewan Bandaraya Kuala Lumpur (DBKL). Antara artis yang terlibat ialah Carol Oormila, Sara Loo dan Salih Yaacob. Pada April 2000, Liza membuat persiapan untuk merakamkan album keempat, Istimewa. Dikeluarkan pada Oktober 2000, Istimewa mengandungi 11 lagu dengan "Andainya Aku Bersuara" dan "Kata Hati" dikeluarkan sebagai single. Menerusi album ini, beliau turut merakamkan sebuah lagu berbahasa Inggeris bertajuk "Best of You".

Pada Disember 2000, beliau terpilih mewakili Malaysia di pertandingan Festival Muzik Shanghai yang berlangsung di Shanghai, China sekaligus memenangi tempat kedua. Dalam pertandingan itu, Liza membawakan lagu "Andai Aku Bersuara". Siti Nurhaliza turut menyerikan pertandingan sebagai penyanyi undangan.

Kemudian pada Mac 2001, beliau menyumbangkan suaranya untuk lagu tema kempen Selamatkan Industri Muzik Malaysia, bertajuk "Mungkinkah Tiada Lagi Esok" ciptaan Johari Teh. Lagu ini mencerminkan luahan perasaan insan seni dan rasa simpati masyarakat terhadap karyawan ekoran masalah cetak rompak. Pada bulan yang sama, beliau dinobatkan sebagai juara Anugerah Selebriti Anggun sekaligus menewaskan dua pencabarnya Jeslina Hashim dan Intan Sarafina yang ketika itu masih baru dalam bidang muzik.

Pada Oktober 2001, beliau melancarkan album kelima, Isyarat Jiwa dengan lagu "Gelisah Mimpi" dikeluarkan sebagai single pertama. Sebuah muzik video juga telah diterbitkan bagi mempromosikan single ini.

Liza juga berjinak-jinak dalam bidang lakonan, dengan membuat penampilan sulung di layar lebar menerusi filem KL Menjerit (2002) arahan Bade Hj. Azmi dengan digandingkan bersama Rosyam Nor, yang mana beliau memegang watak sebagai Linda Martopo. Beliau dan Rosyam kemudian berlakon dalam filem Laila Isabella (2003) arahan Rashid Sibir. Dalam filem ini, Liza memegang watak sebagai Mira.

Pada Mei 2005, Liza ialah salah seorang daripada penyanyi yang mengambil bahagian dalam pertandingan nyanyian Mentor musim pertama yang mana beliau ialah mentor kepada Dewi Liana Seriestha.

Beliau kemudian merakamkan album ketujuhnya, Imagin. Dikeluarkan pada September 2007, album ini merupakan album pertama Liza menerusi label rakaman sendiri, LH Media selepas kontraknya dengan Suria Records selama 10 tahun tamat. Selepas album ini dikeluarkan, Liza mengundurkan diri seketika dari kerjaya muzik kerana ingin memberi tumpuan kepada keluarganya. Beliau juga dipilih menjayakan watak Biduanita Negara, Allahyarhamah Puan Sri Saloma menerusi teater P. Ramlee The Musical pada 2008.

Liza kembali bergiat aktif dalam industri muzik dengan menjayakan persembahan di Konsert Awie & Superfriends 2017 yang berlangsung di Istana Budaya dari 6 hingga 9 April 2017. Beliau kemudian menyertai syarikat pengurusan artis, Laugh Out Loud Entertainment pada Ogos 2017.

Pada Oktober, beliau terpilih sebagai salah seorang daripada 12 peserta Gegar Vaganza musim keempat selepas menerima tawaran daripada Astro. Beliau sebelum ini juga pernah menolak untuk menyertai pertandingan itu sebanyak 3 kali. Beliau telah dinobatkan sebagai juara sekaligus memenangi wang tunai berjumlah RM50,000 di belakang Aishah yang dinobatkan sebagai juara.

Selepas tamat Gegar Vaganza 4, pada Februari 2018, Liza muncul dengan single terbaharu, "Mimpi" hasil nukilan Hafiz Hamidun dengan liriknya ditulis oleh Ahmad Fedtri Yahya. Menurut Liza, single ini dikeluarkan sebagai tanda terima kasih kepada peminat-peminatnya yang sentiasa menyokongnya sejak hari pertama kerjayanya dalam bidang muzik.

Kemudian pada April 2018, beliau bersama Nurul Wahab dan Ayu Damit menjayakan persembahan di kempen A Night of Hope bagi membantu kanak-kanak yang menghidapi penyakit Diabetis Jenis I.

Liza dan Aishah kembali bekerjasama dengan menjayakan persembahan bersama di konsert Dua Diva yang berlangsung di Esplanade Singapura. Diadakan pada Julai 2018, acara ini merupakan sebahagian daripada acara hiburan tahunan, Pesta Raya yang diadakan setiap tahun di Esplanade.

Pada 16 September 2018, sempena sambutan Hari Malaysia ke-55, Liza menjayakan persembahan istimewa di Konsert Semalam Di Malaya anjuran Orkestra Filharmonik Malaysia (MPO). Konsert ini antara lain menampilkan barisan penyanyi seperti Aishah, Musly Ramlee dan Rachel Guerzo Trio. Dalam siri konsert ini, Liza menyanyikan beberapa lagu termasuk "Semalam Di Malaya". Dalam temuramah dengan Berita Harian, Liza mengakui perlu menunggu selama 21 tahun untuk beraksi di MPO dan ia menjadi peristiwa penting yang terpahat dalam ingatannya.

Meskipun sarat hamil, beliau kembali beraksi di pentas Separuh Akhir Muzik-Muzik 33 yang berlangsung pada 9 November 2018 dengan mempersembahkan lagu "Mimpi" nyanyiannya, yang layak mara ke separuh akhir. Ini merupakan penampilan pertama Liza di pentas Separuh Akhir Muzik Muzik dalam tempoh 10 tahun selepas kali terakhir ialah pada 2008 menerusi lagu "Merawat Luka Terpendam".

Beliau juga diundang menjayakan persembahan di malam kemuncak Anugerah Bintang Popular Berita Harian ke-32 yang berlangsung di Pusat Konvensyen Antarabangsa Putrajaya (PICC) pada 22 September 2019 dengan membawakan lagu "Juara Dusta" nyanyian asal Ariff Bahran. Liza kemudian menjayakan persembahan di National Symphony Orchestra Epic Screen Theatres in Concert yang diadakan selama dua hari, iaitu pada 1 dan 2 November 2019 di Istana Budaya. Beliau berkongsi pentas bersama Sean Ghazi dan Black Hanifah.

Pada April 2020, beliau muncul dengan single "Tiada" yang ditujukan khas kepada bapanya, Abdul Halim Abdul Razak yang meninggal dunia pada Jun 2019.

Gegar Vaganza 2017

Liza Hanim merupakan salah seorang peserta Gegar Vaganza musim kelima pada 2017. Beliau telah dinobatkan sebagai naib juara sekaligus membawa pulang wang tunai sebanyak RM50,000. Beliau sebelum ini juga pernah menolak untuk menyertai Gegar Vaganza sebanyak tiga kali. Berikut ialah senarai persembahan beliau:

Kehidupan peribadi 
Liza mendirikan rumahtangga bersama anggota kumpulan Indigo, Mohamed Shahrin Samsudin pada 21 Mac 2003. Pasangan ini terdahulu mengikat tali pertunangan pada 06 Mei 2002. Mereka dikurniakan lima cahaya mata, iaitu dua puteri dan tiga putera.

Anak sulungnya, Marsya Qistina turut menunjukkan minat terhadap bidang muzik. Bapa mertuanya, Mohamed Samsudin Tahir, iaitu bapa kepada Shahrin, meninggal dunia pada 9 Mei 2019. Ia diikuti oleh bapanya, Abdul Halim Abdul Razak yang meninggal dunia pada 21 Jun 2019 akibat kanser paru-paru pada usia 73 tahun. Liza ialah lulusan Diploma Pengurusan Perniagaan di Universiti Sunway.

Pada Disember 2021, Liza dan enam ahli keluarganya, termasuk ibunya, Badariah Hanum disahkan positif COVID-19. Bagaimanpun, suaminya, Mohamed Shahrin negatif virus itu.

Bakat

Profil vokal
Jenis vokal Liza ialah Soprano Koloratura Lirik Cahaya dengan nota pertengahan rendah seperti yang kedengaran dala lagu "Siapa Dia" (C3), "Perasaan Terhenti" (Eb3) dan "Kata Hati" (F3). Nota tingginya juga kedengaran dalam lagu "Gelisah Mimpi" (F5), "Andainya Aku Bersuara" (F#5), "Ku Idam Rindu" (G5), "Merawat Luka Terpendam" (B5) dan "Perasaan Terhenti" (G6). Julat vokalnya ialah 3.7 oktaf.

Aktivisme
Pada April 2020, Liza telah menubuhkan program amal Sing For Fund yang bertujuan bagi membantu rakyat Malaysia yang terjejas akibat pandemik COVID-19. Program amal ini turut disertai oleh Siti Nordiana, Haiza dan Ernie Zakri.

Diskografi

Diskografi Malaysia/Indonesia
Album studio
 1997: Epilog
 1998: Di Mana Kan Ku Cari Ganti
 1999: Puteri Jelmaan
 2000: Istimewa
 2001: Isyarat Jiwa
 2003: Ku Teruskan
 2007: Imagin

Album lain
 1998: Molek
 2003:  Persona
 2006: Rindu Selalu

Album kompilasi aidilfitri
 1997: Kenangan Aidilfitri
 1997: Seleksi Hari Raya
 1999: Aidilfitri Di Alaf Baru
 2000: Gema Hari Raya
 2001: Salam Aidilfitri
 2002: Festa Aidilfitri
 2003: Riang Ria Aidilfitri
 2005: Ceria Aidilfitri
 2006: Berpesta Di Aidilfitri
 2007: Seleksi Lagu-Lagu Terbaik Hari Raya Aidilfitri
 2008: Lebaran Bersama Siti & Teman-Teman
 2010: Raya Datang Lagi
 2015: Senyuman Di Pagi Raya
 2017: Jom Balik Raya

Single

Filemografi

Filem

Televisyen

Drama

Teater

Telefilem

Persembahan Secara Langsung

Anugerah dan pencalonan

Rujukan

Pautan luar
 
 
 Liza Hanim di Discogs

Kelahiran 1979
Orang hidup
Orang dari Selangor
Orang Malaysia berketurunan Melayu
Muslim Malaysia
Penyanyi wanita Malaysia
Pelakon wanita Malaysia
Anak didik Adnan Abu Hassan
Penyanyi berbahasa Melayu
 
Artis Suria Records
Peserta Gegar Vaganza
Peserta Bintang HMI
Alumni Universiti Sunway